Document ID: /roh_data/filtered/fineweb-2-filterrobots_roh.jsonl.gz/59396

Las locatarias ed ils locataris duain prender resguard da las autras persunas en chasa sco er da las vischinas e dals vischins. Uschia èsi fixà en il dretg da locaziun. En la gronda part da las chasas da locaziun regla supplementarmain l'urden da chasa, cura e quant ditg che Vus pudais per exempel far musica.
En blers lieus vala il ruaus da notg da las 22.00 fin las 06.00. Activitads cun blera canera, sco per exempel sunar la battaria u furar, èn scumandadas en la gronda part dals lieus er durant il ruaus da mezdi (da las 12.00 fin las 13.00) sco er durant las dumengias ed ils firads.
Cura che canera vala sco engrevgianta e quanta canera da Vossas vischinas e da Voss vischins che Vus stuais supportar, n'è betg reglà cleramain.
Sche Vus As sentis disturbada u disturbà da la canera en Vossa vischinanza, tschertgai il discurs. Sch'i na gida nagut, pudais Vus infurmar l'administraziun en scrit. Sch'i vegn repetidamain fatg festa cun ina canera snuaivla en Vossa vischinanza durant l'entira notg, pudais Vus As drizzar a la polizia u al numer d'urgenza 117.
A partir d'ina tscherta intensitad po la canera – giuridicamain – esser ina mancanza da l'object da locaziun, per exempel sch'ina canera da construcziun dura ditg. En tals cas pudais Vus supplitgar l'administraziun d'eliminar la mancanza entaifer in termin adequat u pretender ina reducziun dal tschains da locaziun. Sche las locaturas ed ils locaturs n'elimineschan betg la mancanza fin la scadenza da quest termin, pudais Vus As drizzar al post da mediaziun.
Sch'il tschains da referenza vegn reducì. Actualmain importa el 1,5 %.
Sche Vossa relaziun da locaziun sa basa sin in tschains da locaziun pli aut ch'il tschains da referenza actual.
Sut tschertas premissas pudais Vus pretender – entaifer 30 dis suenter che Vus avais retratg l'abitaziun – in'examinaziun, sche Vus constatais, che Vus pajais per exempel almain 10 % dapli che las locatarias ed ils locataris anteriurs.
Sche l'utilisaziun d'in object da locaziun è pregiuditgada pervia d'ina mancanza. Exempels èn in furn che na funcziuna betg, ina temperatura dals locals memia bassa, ina renovaziun en l'edifizi u disturbi da canera.
Las locaturas ed ils locaturs dastgan da princip augmentar il tschains da locaziun, sche:
Els ston As communitgar e motivar l'augment sin in formular uffizial.
Els pon augmentar il tschains da locaziun pir sin il proxim termin da disditga.
L'augment sto arrivar tar Vus almain 10 dis avant il cumenzament dal termin da disditga ordinari.
Cura che Vus retirais in'abitaziun, èsi impurtant da far ina glista da mancanzas uschè exacta sco pussaivel. Las mancanzas che Vus chattais pir suenter la retratga, pudais Vus annunziar posteriuramain – tut tenor contract da locaziun – tranter 10 e 30 dis pli tard. Sche Vus n'annunziais betg las mancanzas entaifer quest termin, presuman las locaturas ed ils locaturs che talas sajan capitadas durant Vossa relaziun da locaziun.
Sch'i capitan mancanzas durant la locaziun, avisai quellas immediatamain a la locatura u al locatur.
Pitschens donns:
En cas da mancanzas sco sgriffels u flatgs vi da la paraid stuais Vus sco locataria u locatari per il pli acceptar, che las locaturas ed ils locaturs na las elimineschan betg. Quai sut la premissa, che l'abilitad da l'object n'è betg pregiuditgada.
Pitschnas reparaturas percunter, per exempel trair struvas luccas u nettegiar il scul en il bogn, stuais Vus sco locataria u locatari far sez. Quai è il cas mo, sch'i na dovra betg ina savida spezialisada per questa lavur.
Isada normala: Ils donns ch'èn capitads pervia d'isada ston per regla eliminar e pajar las locaturas ed ils locaturs. Sco locataria u locatari stuais Vus surpigliar ils custs mo, sche Vus avais per exempel per discletg fatg in sbagl. Tramettai en quest cas il quint a Vossa assicuranza privata da responsabladad. Qua è impurtanta la durada da vita da l'object rut. Ella vala per exempel, sche Vus avais donnegià ina veglia platta da cuschinar che las locaturas ed ils locaturs avessan insumma prest stuì remplazzar e da la quala la durada da vita è pia prest spirada. En quest cas ston las locaturas ed ils locaturs surpigliar per gronda part sezs ils custs. Sche la platta da cuschinar che Vus avais donnegià è percunter anc quasi nova, pajais Vus u Vossa assicuranza la part principala.
Mancanzas:
Sch'i ha dà mancanzas che Vus sco locataria u locatari n'avais betg pudì chaschunar, pudais Vus tranter auter pretender, che las locaturas ed ils locaturs elimineschian questas mancanzas e reduceschian commensuradamain il tschains da locaziun. Il dretg d'ina reducziun dal tschains da locaziun exista da quel mument davent che las locaturas ed ils locaturs èn vegnids a savair da la mancanza fin il mument ch'els han eliminà la mancanza.
Sche per exempel i croda ora il stgaudament u in bulieu da miffa cuvra il bogn, ston las locaturas ed ils locaturs laschar eliminar il donn tras ina persuna spezialisada e pajar il quint.
Per il pli basti, sche Vus infurmais per telefon u per e-mail las locaturas ed ils locaturs davart la mancanza. Sch'els na fan nagut, als tramettai ina brev recumandada cun in termin, fin cura ch'els duain s'annunziar tar Vus u eliminar la mancanza. Il termin sto esser commensurà, per exempel 14 dis. Descrivai uschè exact sco pussaivel, tge che n'è betg pli en urden. Sco cumprova pon gidar fotografias.
Sche la locatura u il locatur n'eliminescha betg las mancanzas avisadas entaifer il termin fixà, pudais Vus per exempel deponer il tschains da locaziun tar il post inditgà dal chantun e dumandar ina reducziun dal tschains da locaziun. Per quest intent ston vegnir observadas intginas cundiziuns e tut las formalitads. L'autoritad da mediaziun As po sustegnair. Cun il deposit vala il tschains da locaziun sco pajà